แก้เกณฑ์สอบซื้อขายหุ้นทรัพย์สินผิดปกติ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
19 ส.ค. 2554

โพสต์ทูเดย์ — ตลาดหลักทรัพย์ปรับปรุงมาตรการดูแลบจ. เน้นซื้อขายหุ้นผิดปกติ จับตาซื้อขายทรัพย์สินไม่สมราคา เสนอบอร์ด มี.ค.เม.ย.นี้ 
นายศักรินทร์ ร่วมรังษี ผู้ช่วยผู้จัดการ ตลาดหลักทรัพย์แห่งประเทศไทย (ตลท.) เปิดเผยว่า ทางตลาดหลักทรัพย์อยู่ระหว่างทบทวนการใช้มาตรการ 2 ส่วน คือ มาตรการที่ใช้ในการกำกับดูแลการซื้อขายหลักทรัพย์ และมาตรการกำกับดูแลบริษัทจดทะเบียน (บจ.) ที่มีลักษณะดำเนินการในทางไม่สุจริต เช่นการซื้อทรัพย์สินมาในราคาแพงเกินไป หรือขายสินทรัพย์ในราคาถูกเกินไป ซึ่งคาดว่าจะนำเสนอให้คณะกรรมการตลาดหลักทรัพย์พิจารณาในช่วงมี.ค.เม.ย.นี้ 
สำหรับมาตรการกำกับบจ.ในปัจจุบันนี้ คือการให้บจ.เปิดเผยข้อมูล ซึ่งวิธีการใหม่คงจะเป็นการปรับปรุงวิธีการทำงาน เพื่อติดตามบจ.อย่างไรให้ทันกับสถานการณ์ ซึ่งอาจจะประกาศเป็นเกณฑ์ชัดเจนว่า หากบจ.ใดที่ดำเนินการตามลักษณะที่ตลาดหลักทรัพย์กำหนดก็จะต้องให้มีการเปิดเผยข้อมูล
“หลักของการเปลี่ยนแปลงต้องไม่เพิ่มภาระให้กับบจ. เพราะหากประกาศเกณฑ์เพื่อให้บจ. ทั้ง 500 แห่งปฏิบัติตาม แต่เราต้องการติดตามเพียงไม่กี่บริษัท ก็ไม่อยากจะทำ ดังนั้นคงต้องหารือกับผู้เกี่ยวข้องว่ามาตรการใหม่มีความเหมาะสมหรือไม่” นายศักรินทร์ กล่าว
สำหรับการนำส่งข้อมูลการซื้อขายที่ผิดปกติให้กับสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ของปี 2552 ว่า ตลาดส่งเรื่องให้ก.ล.ต.ต่ำกว่าค่าเฉลี่ยปกติในอดีตที่จะมีประมาณ 60 กรณี สาเหตุเพราะภาวะตลาดหุ้นไม่ค่อยดี 
นอกจากนี้ มาตรการดูแลการซื้อขายหุ้นที่ใช้อยู่นั้นได้ผล เพราะเป็นไปในลักษณะเชิงป้องกัน เมื่อพบความผิดปกติก็จะขอความร่วมมือไปยังบริษัทหลักทรัพย์เพื่อขอข้อมูลการซื้อขายตรวจสอบก่อน
นางภัทรียา เบญจพลชัย กรรมการและผู้จัดการตลท. กล่าวว่า จะเรียกชมรมผู้ค้าปลีกทองคำและชมรมผู้ประกอบธุรกิจสัญญาซื้อขายล่วงหน้า (เอฟไอ คลับ) มาหารือถึงระยะเวลาที่จะเปิดการซื้อขายสัญญาซื้อขายล่วงหน้าที่อ้างอิงราคาทองคำขนาดน้ำหนักทอง 10 บาทต่อสัญญา (มินิโกลด์ ฟิวเจอร์ส) ซึ่งเชื่อว่าจะได้ข้อสรุปภายในสิ้นเดือนก.พ.นี้แน่นอน
“คณะกรรมการตลาดอนุพันธ์ (ประเทศไทย) หรือ TFEX กับเอฟไอคลับมีความเห็นตรงกันว่าอยากให้เปิดการซื้อขายมินิโกลด์ ฟิวเจอร์ส ในเดือนพ.ค.นี้ หรือเลื่อนจากกำหนดเดิมไป 3 เดือน ขณะที่สมาคมผู้ค้าทองคำต้องการให้เลื่อนออกไปเป็นเวลา 6 เดือน หรือเปิดให้ซื้อขายในเดือนส.ค.” นางภัทรียา กล่าว